Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 227/13)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM EN STANDARDÆNDRING AF ENHEDSDOKUMENTET

»CAMPO DE BORJA«

PDO-ES-A0180-AM02

Meddelelsesdato: 22. april 2020

BESKRIVELSE AF OG BEGRUNDELSE FOR DEN GODKENDTE ÆNDRING

De nedenfor beskrevne og begrundede ændringer betragtes som standardændringer, da de ikke påvirker betegnelsen for den beskyttede oprindelsesbetegnelse og heller ikke udgør en ændring, sletning eller tilføjelse af en vinkategori. De ændrer heller ikke på tilknytningen eller medfører restriktioner for markedsføring af produktet.

1. Ophævelse af restriktioner vedrørende ønologiske fremgangsmåder

Denne ændring vedrører produktspecifikationens punkt 3 om særlige dyrkningsmetoder og restriktioner og enhedsdokumentets punkt 4, litra a), Vinfremstillingsmetoder: Væsentlige ønologiske fremgangsmåder.

Restriktionen vedrørende særlige ønologiske fremgangsmåder udgår, nærmere bestemt forbuddet mod anvendelse af teknikker til forvarmning af druerne eller opvarmning af druemost eller vin sammen med presseresterne for at fremme udtræk af farvestofferne.

Udtræk af farvestoffer fra druemosten eller vinen er en teknik, der aktuelt er under stor bevågenhed ved fremstilling af rødvin. Teknikken øger markant frugtniveauet i vinene og højner den lugt- og smagsmæssige oplevelse ved vurdering af vinenes frugtintensitet.

Aktuelt sikrer teknikken fuld respekt for afgrødernes integritet. Ved teknikken udtrækkes alle phenolforbindelser på en hurtig og selektiv måde, og den reducerer indholdet af pyraziner markant (vinens urtede noter) og indholdet af geosmin (urenheder), hvilket forbedrer kvaliteten. Derudover fjernes skadelige enzymer (laccase, polyfenoloxydase osv.), hvilket giver sundere og mere holdbare og velstrukturerede vine, der er blødere og mere aromatiske.

Set fra et økonomisk perspektiv muliggør teknikken væsentlige besparelser på lønomkostninger i vinfremstillingsprocessen, optimering af anvendelsen af tanke og betydelige energibesparelser.

Dermed kan brug af teknikken til opvarmning af høsten eller druemosten ved brug af relevante avancerede teknologier sikre særligt pålidelige vine og en markant forbedring af kvaliteten af det endelige produkt.

2. Ændret ordlyd i afsnittet om afgrænsning af det geografiske område

Ændringen vedrører produktspecifikationens punkt 4, Afgrænsning af det geografiske område, samt enhedsdokumentets punkt 5, Afgrænset område.

Dette afsnit tilføjes en angivelse af provinsen og den selvstyrende region, hvor det geografiske område for den pågældende BOB er beliggende. Derudover er ordet »egnet«, der anvendes om jordbunden, blevet slettet, da der ikke foreligger en klassifikation for det geografiske område, hvor jordbundens egnethed til vindyrkning fastsættes.

3. Ændring af maksimale udbytter

Denne ændring vedrører produktspecifikationens punkt 5, Maksimalt udbytte, og enhedsdokumentets punkt 4, litra b), Vinfremstillingsmetoder: Maksimale udbytter.

Den tilladte maksimale produktion af druer pr. hektar er blevet øget til 8 000 kg for blå druesorter og 10 000 kg for grønne druesorter.

Derudover er det maksimale vinudbytte pr. hektar fastsat til 56 hektoliter for vine af blå druesorter og 70 hektoliter for vine af grønne druesorter, hvor der tages højde for det maksimale udbytte, der er angivet i produktspecifikationen for den pågældende BOB.

Denne ændring understøttes af rapporten om ændring af produktspecifikationen for den beskyttede oprindelsesbetegnelse »Campo de Borja«, der er udarbejdet af Escuela Politécnica Superior de Huesca (den polytekniske læreanstalt i Huesca) under universitetet i Zaragoza (juli 2018).

Trods den eksisterende tilknytning til det geografiske område, hvad angår både de naturlige faktorer og den menneskelige dimension, som er beskrevet i produktspecifikationen, har ændringer i klimaet og i produktionsteknikkerne bevirket en række væsentlige ændringer, der berettiger et øget udbytte pr. enhed uden at påvirke eller ændre det beskyttede produkts grundlæggende kendetegn, herunder:

1. Øget kunstvanding af vinmarkerne og gennemførelse af forskellige omstruktureringsplaner I perioden 2000-2016 blev arealet med kunstvandede vinmarker øget fra knap 34,3 % til 45,7 %. Derudover er vinmarkerne i området for den beskyttede oprindelsesbetegnelse blevet omlagt, så vinstokkene nu dyrkes efter andre systemer — espalier, oftest med dobbelt tråd, i stedet for enkeltstående planter — med væsentlige forbedringer i den mekaniske dyrkning af afgrøderne, hvor beskæring og plantesundhedsmæssig behandling er gjort nemmere. Begge faktorer betyder, at vinmarkerne er omlagt fra en enkelt kunstvanding om året, ofte i vinterperioden, til lokal drypvanding. Det medfører en mere effektiv vandudnyttelse og vanding efter behov, i praksis helt frem til modningen, så druerne modner uden at være udsat for ufordelagtige forhold i vækstperioden. Alle disse faktorer påvirker den producerede volumen af druer som følge af større plantetæthed, bedre luftning af klaserne, enklere bladpleje og deraf følgende bedre modning. Det indebærer, at et øget udbytte med brug af den korrekte teknologi samtidig giver druer af høj kvalitet.

2. Forbedret plantesundhed, gødning og sygdoms- og skadedyrsbekæmpelse Indtil nu har næsten hele det geografiske område for den pågældende BOB været beskyttet mod europæisk vinvikler (lobesia botrana) ved hjælp af feromonforvirring, hvilket har bidraget til øgede udbytter og samtidig en højere kvalitet ved forebyggelse af problemer som følge af råd i sent høstede druer. Derudover har et højt uddannelsesniveau for mark- og vinteknikere medført en bedre styring af næringstilførslen og tilpasning af sortsspecifikke gødningsplaner på baggrund af jordbunds- eller bladanalyser samt anvendelse af mere effektive og egnede teknikker til sygdoms- og skadedyrsbekæmpelse.

3. Anvendelse af podestammer eller kloner af udvalgte sorter De tidligere anvendte kloner er gradvist blevet udskiftet i de nye beplantninger med kloner, der typisk giver et større afkast og har mindre tendens til blomstertab, og det sikrer en mere stabil produktion, navnlig med hensyn til Grenache, der er den primære druesort til fremstilling af »Campo de Borja« BOB.

4. Opmåling af de enkelte landbrugsparceller På nuværende tidspunkt er opmålingen af landbrugsparcellerne i registret over vinmarker baseret på et målesystem, der anvender LPIS-henvisninger, hvilket indebærer, at vinmarkerne er opmålt udelukkende med hensyn til det dyrkede område uden at medtage kanter, køreveje og kørespor til landbrugsmaskinerne, som tidligere blev medregnet til vindyrkningsområdet. Anvendelsen af dette system har bevirket en betydelig reduktion af det område, der regnes som vinmarker for den pågældende BOB, som således blev anført som ca. 1 500 ha mindre i perioden 2009-2016, hvilket direkte bevirker en stigning i udbytte pr. arealenhed (da området er en anelse mindre).

4. Tilføjelse af nye sorter

Ændringen har indflydelse på produktspecifikationens punkt 6, Druesort eller druesorter til fremstilling af vinen. Den har ikke indflydelse på enhedsdokumentet, da de nye sorter er klassificerede som sekundære.

Tre sorter til fremstilling af vine med den beskyttede oprindelsesbetegnelse »Campo de Borja« BOB er blevet tilføjet: Caladoc og Marselan, begge blå druesorter, og Viognier, en grøn druesort.

Ændringen understøttes af rapporten om tilføjelse af den grønne druesort Viognier og de blå druesorter Caladoc og Marselan til produktspecifikationen for »Campo de Borja« BOB, der er udarbejdet af ønologienheden ved regionsstyret i Aragóns afdeling for udvikling af landdistrikter og bæredygtighed (juni 2018). Rapportens konklusioner baseres på undersøgelser og test gennemført for den enkelte sort i det geografiske område, og de viser, at de er egnede både med hensyn til de agronomiske aspekter og de analytiske aspekter og vinenes smagsegenskaber.

Det bemærkes især, at produktion af den blå druesort Caladoc er relevant med hensyn til høstudbyttet. Der er ikke konstateret problemer med dyrkningen og heller ikke øget følsomhed over for svampesygdomme sammenlignet med den anvendte kontrolsort (blå Grenache). Der er ligeledes en større modstandsdygtighed over for meldug, da høsttidspunktet falder ti dage tidligere end for blå Grenache.

Vine fremstillet af denne druesort har analytiske og aromatiske egenskaber, der ligner vine fremstillet af Grenache, hvor særligt fenolindholdet nævnes, der giver dybere farve og et større polyfenolindhold, som særligt giver en bedre modning på fad, og dermed er det en relevant sort som supplement til Grenache.

Marselan er en blå druesort, der er perfekt tilpasset til jordbunds- og klimaforholdene for »Campo de Borja« BOB, hvilket de udførte test også viste. Modning og høst er som for blå Grenache, og druen betragtes som et egnet supplement til sidstnævnte med godt fenolindhold, der ligger højere end for Caladoc sorten. Smagsprofilen ligger et sted imellem Cabernet Sauvignon vine og Grenache rødvine.

Med hensyn til den grønne druesort Viognier viste testene, at den kan dyrkes problemfrit i det geografiske område for den pågældende BOB. Vinene har analytiske egenskaber, der modsvarer vinene fremstillet af druesorterne Verdejo og Sauvignon Blanc, som begge indgår i produktspecifikationen for den pågældende BOB. Hvad angår duft- og smagsprofilen er vinene rige på blomster- og frugtnoter med større intensitet i smagen.

5. Yderligere oplysninger om tilknytningen mellem det geografiske område og produktets særlige kendetegn

Ændringen har indflydelse på produktspecifikationens punkt 7, Tilknytning til det geografiske område, og enhedsdokumentets punkt 7, Beskrivelse af tilknytningen.

Nogle af de naturlige og menneskelige faktorer, der bestemmer produktets tilknytning til det geografiske område, er blevet specificeret, navnlig beskrivelsen af, at der uden tvivl historisk altid har været en tradition ikke kun for fremstilling af rødvin, men også for fremstilling af hedvine og mousserende vine af høj kvalitet. Derudover er nogle oplysninger om vindyrkning i området blevet tilføjet.

Desuden er tilknytningen mellem det geografiske område og produktets særlige kendetegn blevet udvidet med en beskrivelse for de enkelte vinproduktkategorier, der nævnes i »Campo de Borja« BOB (vin, hedvin og mousserende kvalitetsvin).

6. Tilføjelse til mærkningskrav

Ændringen vedrører produktspecifikationens punkt 8, litra b), afsnit v), Gældende krav: Supplerende krav: Mærkning.

I overensstemmelse med lovgivningen og retspraksis vedrørende industriel ejendomsret og varemærker og på baggrund af principperne om et enhedsmarked er det eneste yderligere krav fastsat for vinbrug registreret i den pågældende BOB forpligtelsen til at stille oplysninger til rådighed om vareetiketterne, der anvendes til at betegne de vine, der bringes på markedet, så kontrolorganet kan medtage dem i registret over etiketter, og der dermed ikke er behov for, at organet skal godkende dem.

7. Ajourføring af henvisninger til lovgivning

Henvisningerne i produktspecifikationen til EU-forordninger, den internationale standard UNE-EN ISO/IEC 17065:2012 og forordningen for »Campo de Borja« BOB i den selvstyrende region Aragon er blevet opdateret.

ENHEDSDOKUMENT

1. Produktets betegnelse

Campo de Borja

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

3. Hedvin

5. Mousserende kvalitetsvin

4. Beskrivelse af vinen/vinene

Hvid- og rosévine

Hvidvin:

Udseende: klar, krystallisk, grønlig gul.

Duft: blomsteragtig, frugtagtig, fremtrædende.

Smag: frisk, syrlig.

Rosévin:

Udseende: klar, krystallisk, (dyb) lyserød.

Duft: frugtagtig, blomsteragtig.

Smag: frisk, syrlig, frugtagtig.

*Maksimalt indhold af svovldioxid: 250 mg/l ved et sukkerindhold ≥ 5 g/l.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 10 Minimalt totalt syreindhold 4,5 gram pr. liter udtrykt i vinsyre Maksimalt indhold af flygtig syre (i meq/l) 13,33 Maksimalt totalt svovldioxidindhold (i mg/l) 200

Rødvine

Udseende: klar, krystallisk, (kirsebær)rød.

Duft: frugtagtig, moden, blomsteragtig.

Smag: langvarig, behagelig, velstruktureret, kraftig, fyldig.

*Maksimalt indhold af svovldioxid: 200 mg/l ved et sukkerindhold ≥ 5 g/l.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 11 Minimalt totalt syreindhold 4,5 gram pr. liter udtrykt i vinsyre Maksimalt indhold af flygtig syre (i meq/l) 13,3 Maksimalt totalt svovldioxidindhold (i mg/l) 150

Mousserende kvalitetsvin

Udseende: klar, krystallisk, gul.

Duft: frugtagtig, blomsteragtig.

Smag: syrlig, afbalanceret, frisk.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 10 Minimalt totalt syreindhold 4,5 i meq pr. liter Maksimalt indhold af flygtig syre (i meq/l) 10,83 Maksimalt totalt svovldioxidindhold (i mg/l) 160

Naturligt søde vine

Udseende: afhængigt af cuvéen (hvidvin, rosévin eller rødvin) fremstår de med antydning af grønt, violet og rødt.

Duft: uden at afvige fra cuvéens aroma, med rene aromaer, mere intens.

Smag: intens, behagelig med en vis sødme på grund af sukkerindholdet med noter af kandiseret eller tørret frugt.

*Maksimalt indhold af svovldioxid: 200 mg/l i hvidvine og 150 mg/l i rødvine ved et sukkerindhold < 5 g/l.

*Maksimalt indhold af svovldioxid: 250 mg/l i hvidvine og 200 mg/l i rødvine ved et sukkerindhold ≥ 5 g/l.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 13 Minimalt totalt syreindhold 4,5 i meq pr. liter Maksimalt indhold af flygtig syre (i meq/l) 20 Maksimalt totalt svovldioxidindhold (i mg/l)

Vine af sent høstede druer

Udseende: afhængigt af cuvéen (hvidvin, rosévin eller rødvin) fremstår de med antydning af grønt, violet og rødt.

Duft: uden at afvige fra cuvéens aroma, med rene aromaer, mere intens.

Smag: intens, behagelig med en vis sødme på grund af sukkerindholdet med noter af kandiseret eller tørret frugt.

*Maksimalt indhold af svovldioxid: 200 mg/l i hvidvine og 150 mg/l i rødvine ved et sukkerindhold < 5 g/l.

*Maksimalt indhold af svovldioxid: 250 mg/l i hvidvine og 200 mg/l i rødvine ved et sukkerindhold ≥ 5 g/l.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 13 Minimalt totalt syreindhold 4,5 i meq pr. liter Maksimalt indhold af flygtig syre (i meq/l) 15 Maksimalt totalt svovldioxidindhold (i mg/l)

Hedvin

Udseende: afhængigt af cuvéen (hvidvin, rosévin eller rødvin) fremstår de med antydning af grønt, violet og rødt.

Duft: uden at afvige fra cuvéens aroma, med rene aromaer, mere intens.

Smag: intens, behagelig med en vis sødme på grund af sukkerindholdet med noter af kandiseret eller tørret frugt.

*200 mg/l ved et sukkerindhold ≥ 5 g/l.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 15 Minimalt totalt syreindhold 4,5 gram pr. liter udtrykt i vinsyre Maksimalt indhold af flygtig syre (i meq/l) 15 Maksimalt totalt svovldioxidindhold (i mg/l) 150

5. Vinfremstillingsmetoder

a. Særlige ønologiske fremgangsmåder

Dyrkningspraksis

Plantetætheden bliver mindst 1 500 planter pr. hektar og højst 4 000 planter pr. hektar fordelt jævnt over hele det beplantede område.

Særlig ønologisk fremgangsmåde

Ved høsten anvendes udelukkende sunde druer af en tilstrækkelig modenhed og med et sukkerindhold lig med eller over 170 g/l druemost til fremstilling af de beskyttede vine. Druer, der ikke er i perfekt stand, sorteres fra.

Druerne presses under et tilpasset pres for at udvinde druemosten eller vinen og separere den fra presseresterne, så man opnår et udbytte på højst 70 liter vin pr. 100 kilo druer.

b. Maksimale udbytter

Blå druesorter

8 000 kg druer pr. hektar

Blå druesorter

56 hektoliter pr. hektar

Grønne druesorter

10 000 kg druer pr. hektar

Grønne druesorter

70 hektoliter pr. hektar

6. Afgrænset geografisk område

Det geografiske område for »Campo de Borja« BOB udgøres af jordområder beliggende i følgende kommuner i provinsen Zaragoza i den selvstyrende region Aragon: Agón, Ainzón, Alberite, Albeta, Ambel, Bisimbre, Borja, Bulbuente, Bureta, El Buste, Fuendejalón, Magallón, Maleján, Pozuelo de Aragón, Tabuenca og Vera de Moncayo samt de matrikulære polygoner 4, 5, 6, 7, 8, 9, 10 og 11 i kommunen Mallén og de matrikulære polygoner 1, 2, 3, 4, 5, 6, 7, 8, 9, 10, 11, 12, 13, 14 og 19 i kommunen Fréscano.

7. Primære druesorter

CHARDONNAY

GRENACHE BLANC

GRENACHE

GARNACHA TINTORERA

MACABEO — VIURA

MAZUELA

MOSCATEL DE ALEJANDRÍA

MOSCATEL DE GRANO MENUDO — MOSCATEL MORISCO

SYRAH

TEMPRANILLO

VERDEJO

8. Tilknytning til det geografiske område

VIN

Tilknytningen til det geografiske område har baggrund i en historisk tradition, der går tilbage til før 1203. Klosteret i Veruela har haft betydelig indflydelse på udviklingen af vinen. Her har man bevaret, udviklet og udbygget den vinavlstradition, der kendes i dag. De lave nedbørsmængder, vinden »Cierzo«, der blæser i området, og de pludselige temperaturskift påvirker vinenes smagsegenskaber. »Cierzo« vinden skaber en høj fordampning, der udtørrer jorden og giver en konstant vandmangel, der svækker vinstokkene. Det bevirker en langsom fenoldannelse, så vinene i stedet er præget af en intens aroma og farve.

HEDVIN

De traditionelle hedvine under »Campo de Borja« BOB er blevet fremstillet i flere hundrede år. De geografiske og klimatiske forhold i området sikrer en meget fremskredet modning, og tilsammen med den lave produktionsmængde på vinmarkerne og det sene høsttidspunkt giver det vinene en særlig karakter med aroma af meget moden eller overmoden frugt, hvilket er ønskede kvalitetsegenskaber for hedvine.

MOUSSERENDE KVALITETSVIN

De mousserende kvalitetsvine er præget af den naturlige jordbund, klimaforholdene og vinfremstillingsmetoderne i området, der giver vinene karakteristisk udseende, lugt og smag. De mousserende vine fremstilles efter den traditionelle metode og er derfor bløde og cremede og repræsenterer en blanding af de aroma- og smagsegenskaber, der er karakteristiske for vinene fremstillet i det geografiske område. Den sekundære fermentering i flaske og modning på bærmen giver fine, holdbare bobler og en frugtig og elegant aroma.

9. Andre vigtige betingelser (emballering, mærkning, andre krav)

Retsgrundlag:

National lovgivning

Type yderligere betingelse:

Supplerende bestemmelser vedrørende mærkning

Beskrivelse af betingelsen:

De registrerede virksomheders salgsetiketter skal indmeldes til kontrolorganet og indføres i registret over etiketter, hvor det kontrolleres, at de overholder kravene i henhold til denne produktspecifikation.

Mærkningen skal indeholde følgende ordlyd: Denominación de Origen »Campo de Borja« (Oprindelsesbetegnelsen »Campo de Borja«). Produkter til konsum skal være mærket med en nummereret kontroletiket udstedt af kontrolorganet, som påsættes af den registrerede vinproducent på en måde, så de ikke kan genbruges.

De traditionelle benævnelser, der kan anvendes om vine omfattet af betegnelsen »Campo de Borja« BOB er:

— Traditionelle benævnelser anført i artikel 112, litra a), i Europa-Parlamentets og Rådets forordning (EU) nr. 1308/2013: »Denominación de Origen« (»Oprindelsesbetegnelse«) eller »DO«

— Traditionelle benævnelser anført i artikel 112, litra b), i Europa-Parlamentets og Rådets forordning (EU) nr. 1308/2013: »Crianza«, »Reserva«, »Gran Reserva«, »Añejo«, »Noble«, »Clásico«, »Rancio«, »Superior« og »Viejo«.

Den yderligere ordlyd, der kan anføres på etiketten afhængigt af fremstillingsmetoden er: »Naturligt sød«, »Sent høstet«, »Kulstofudblødning«, »Eg«, og »Gæret på fad«.

Ordlyden på anføres på vine, der opfylder kravene i punkt 2 og 3.

Retsgrundlag:

National lovgivning

Type yderligere betingelse:

Emballering i det afgrænsede geografiske område.

Beskrivelse af betingelsen:

Emballering skal ske i det afgrænsede geografiske område angivet i produktspecifikationens punkt 4 med henblik på at sikre produktets oprindelse.

Transport og tapning af vinen uden for vinfremstillingsområdet kan påvirke kvaliteten negativt, da vinene kan blive udsat for oxidering, temperaturudsving og andre indvirkende faktorer. Jo længere vinen transporteres, desto større er risikoen. Tapning i oprindelsesområdet gør det muligt at bevare produktets karakteristika og kvalitet.

Tapning er en vigtig proces, som kan ødelægge produktkvaliteten og ændre vinenes særlige karakter, hvis den ikke udføres i overensstemmelse med strenge krav.

Dette samt de erfaringer og den omfattende viden om de særlige kendetegn ved vinene, der er opbygget gennem årene på vingårdene med oprindelsesbetegnelsen »Campo de Borja«, betyder, at det er nødvendigt at tappe vinene i oprindelsesområdet. Dermed bevares alle disse vines fysiske, kemiske og organoleptiske egenskaber.

Link til produktspecifikationen

https://www.aragon.es/documents/20127/20408990/Pliego+de+condiciones+modificado+de+la+DOP+Campo+de+Borja-consolidado.pdf/2c6b3f59-ec26-25ef-d091-298a4b158ce9?t=1572445693220

(1) EUT L 9 af 11.1.2019, s. 2.